b'\n_START_ARTICLE_\nInflacija\n_START_PARAGRAPH_\nInfl\xc3\xa1cija v gospodarstvu je rast cen izdelkov in storitev v dolo\xc4\x8denem \xc4\x8dasovnem obdobju. Statisti\xc4\x8dno jo izrazimo v odstotkih s stopnjo inflacije. Rast cen pomeni, da je z dolo\xc4\x8deno enoto valute mogo\xc4\x8de kupiti manj dobrin oziroma da se kupna mo\xc4\x8d denarja manj\xc5\xa1a. Valuta s tem tudi izgubi vrednost (devalvira) v primerjavi z drugimi valutami. Dr. Ivan Turk inflacijo opredeli kot\xc2\xa0\xc2\xbbzvi\xc5\xa1evanje splo\xc5\xa1ne ravni cen, ki hkrati pomeni zmanj\xc5\xa1evanje kupne mo\xc4\x8di denarja; polo\xc5\xbeaj, ko pove\xc4\x8danje celotnega povpra\xc5\xa1evanja ob manj\xc5\xa1em pove\xc4\x8danju ponudbe povzro\xc4\x8da nastanek vrzeli v ponudbi ali ko se koli\xc4\x8dina denarja v obtoku pove\xc4\x8duje hitreje kot potrebe gospodarstva po denarju.\xc2\xab_NEWLINE_Ekonomisti se v splo\xc5\xa1nem strinjajo, da ima nizka inflacija pozitivne u\xc4\x8dinke na gospodarstvo, saj v podjetjih zbuja optimizem, prebivalstvo pa je zaradi uskladitve pla\xc4\x8d ne ob\xc4\x8duti. Visoka inflacija pa ima poleg devalvacije valute \xc5\xa1e druge negativne u\xc4\x8dinke, denimo umik vlagateljev v strahu pred nadaljnjim zvi\xc5\xa1evanjem cen in obubo\xc5\xbeanje prebivalstva, \xc4\x8de dohodki ne sledijo cenam. Iz strahu pred \xc5\xa1e vi\xc5\xa1jo inflacijo laho pride tudi do pomanjkanja zalog. Zelo visoko stopnjo inflacije imenujemo hiperinflacija._NEWLINE_Visoka inflacija je praviloma posledica prevelike koli\xc4\x8dine denarja v obtoku, medtem ko nizko inflacijo lahko povzro\xc4\x8dijo tudi spremembe v ponudbi in povpra\xc5\xa1evanju._NEWLINE_Dr\xc5\xbeava se proti inflaciji bori obi\xc4\x8dajno tako, da centralna banka (v primeru ZDA Federal Reserve, v dr\xc5\xbeavah z evrom Evropska centralna banka) z dvigom obrestnih mer podra\xc5\xbei izposojanje in tako zmanj\xc5\xa1a koli\xc4\x8dino denarja v obtoku. Centralna banka del denarja lahko vzame iz obtoka tudi z zahtevo po ve\xc4\x8djih obveznih rezervah bank.'